S-265/2016

Mál þetta var höfðað með ákæru lögreglustjórans á Suðurnesjum, útgefinni 15. ágúst 2016, á hendur E-kvk-þgf B-kvk-þgf H-kvk-þgf, kt. 000000-0000, til heimilis að [...] í Reykjavík.

Ákærðu er gefið að sök brot gegn 2. gr., sbr. 5. og 6. gr. laga nr. 65/1974 um ávana- og fíkniefni „með því að hafa mánudaginn 24. febrúar 2014 staðið að innflutningi á samtals 247,49 g af kókaíni, sem hafði að meðaltali 86% styrkleika, ætluðu til söludreifingar hér á landi í ágóðaskyni. Fíkniefnin flutti ákærða til landsins sem farþegi með flugi WW-304 frá Kaupmannahöfn, Danmörku, falin í líkama sínum í fimm pakkningum.“

Þess er krafist að ákærða verði dæmd til refsingar og til greiðslu alls sakarkostnaðar. Þá er gerð krafa um upptöku á framangreindum fíkniefnum.

Ákærða hefur fyrir dómi skýlaust játað brot sitt og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og verjandi höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærðu, sem er í samræmi við framlögð sakargögn, að hún hafi gerst sek um þá háttsemi sem henni er gefin að sök í ákæru og er þar réttilega heimfærð til refsiákvæða.

Ákærða er nú 23 ára gömul, en hún var á 21. aldursári þegar hún framdi það brot sem hér er dæmt um. Við ákvörðun refsingar hennar samkvæmt 1. mgr. 5. gr. laga um ávana- og fíkniefni verður auk þessa að leggja til grundvallar þá staðhæfingu hennar að hlutverk hennar hafi einvörðungu verið í því fólgið að koma efunum hingað til lands og fá þau öðrum í hendur. Þá hefur sakaferill ákærðu enga þýðingu við refsiákvörðun í málinu. Að þessu virtu og með hliðsjón af dómaframkvæmd og magni og styrkleika þeirra efna sem brot ákærða tekur til þykir refsing hennar hæfilega ákveðin fangelsi í 8 mánuði.

Veruleg töf varð á rannsókn og saksókn í málinu sem ákærðu verður ekki um kennt, en tæpir 30 mánuðir liðu frá framningu brots og þar til ákæra var gefin út. Er málsmeðferðin að þessu leyti í andstöðu við ákvæði 3. mgr. 18. gr. og 2. mgr. 53. gr. laga um meðferð sakamála, 1. mgr. 70. gr. stjórnarskrárinnar og 1. mgr. 6. gr. mannréttindasáttmála Evrópu, sbr. lög nr. 62/1994. Að þessu virtu verður frestað fullnustu refsingar ákærðu eins og í dómsorði greinir.

Komi refsing ákærðu til fullnustu skal frá henni draga gæsluvarðhald sem hún sætti frá 25. febrúar til 11. mars 2014 með fullri dagatölu.

Fallist er á kröfu ákæruvalds um upptöku fíkniefna.

Sakarkostnaður samkvæmt yfirliti ákæranda nemur 376.918 krónum. Ekki hefur verið sýnt fram á að undir hann geti með réttu fallið kostnaður vegna vinnu símafyrirtækja að fjárhæð 136.625 krónur. Að teknu tilliti til þessa verður kostnaður að fjárhæð 240.293 krónur samkvæmt yfirliti ákæranda felldur á ákærðu. Þá verður ákærðu gert að greiða þóknun verjenda sinna og aksturskostnað svo sem í dómsorði greinir, en í því sambandi er þess að geta að S-kvk-nf B-kvk-nf F-kvk-nf héraðsdómslögmaður gegndi fram til 1. nóvember 2014 verjandastörfum við rannsókn málsins hjá lögreglu. Við ákvörðun þóknunar hefur verið tekið tillit til virðisaukaskatts.

Þ-kk-nf I-kk-nf N-kk-nf dómstjóri dæmir mál þetta.

D ó m s o r ð :

Ákærða, E-kvk-nf B-kvk-nf H-kvk-nf, sæti fangelsi í 8 mánuði, en fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa haldi ákærða almennt skilorð 57. gr. almennra hegningarlaga nr. 19/1940. Komi til fullnustu refsingarinnar skal frá henni draga gæsluvarðhald sem ákærða sætti frá 25. febrúar til 11. mars 2014.

Ákærða sæti upptöku á 247,49 g af kókaíni.

Ákærða greiði 1.080.193 krónur í sakarkostnað, þar af 204.600 krónur í þóknun til skipaðs verjanda síns, S-kvk-ef Ý-kvk-ef J-kvk-ef héraðsdómslögmanns, og 613.800 krónur í þóknun til S-kvk-ef B-kvk-ef F-kvk-ef héraðsdómslögmanns og 21.500 krónur í aksturskostnað.

Þ-kk-nf I-kk-nf N-kk-nf